Groot uitdagings vir Brittanje se nuwe premier - Maroela Media
May (59) sal Dinsdag oor die samestelling van haar kabinet besluit terwyl David Cameron, die huidige premier, sy finale kabinetsvergadering bywoon voordat hy koningin Elizabeth II sal besoek om amptelik te bedank. May is tans minister van binnelandse sake.
Cameron het te kenne gegee hy gaan bedank nadat Brittanje in 'n referendum besluit het om die Europese Unie (EU) te verlaat. May sal dus moet toesig hou oor die ingewikkelde proses om die EU te verlaat.
In Brittanje is die fokus of George Osborne, minister van finansies, sy pos gaan behou. Waarnemers meen May sal hom moontlik behou te midde van die pond 'n krisis beleef en vrese oor die land se ekonomie.
Ander waarnemers meen weer dié sleutelposisie moet aan iemand toegeken word wat ten gunste was van die referendum om die EU te verlaat. May was nie ten gunste hiervan nie, maar het beloof om prominente figure, wat wel ten gunste van die besluit was, sleutelposte in haar kabinet aan te bied.
May het ook onderneem om 'n Brexit-minister aan te stel om onderhandelinge met die EU te hanteer. Sy word reeds deur die oorblywende 27 EU-lidlande gedruk om artikel 50 van die EU se grondwet te volg. Dié artikel begin 'n twee jaar lange proses om uit die EU te tree.